Continuă pelerinajul istoric cu moaștele Sfântului Dimitrie. Marți, mai multe lăcașuri de cult din Protopopiatul Urlați au primit cinstitele moaște, într-o procesiune condusă de Preasfințitul Părinte Timotei Prahoveanul, Episcop vicar al Arhiepiscopiei Bucureștilor.
În prima parte a zilei, moaștele au ajuns în bisericile satelor Albești Paleologu, Inotești, precum și la Mănăstirea Parepa. În pofida vremii nefavorabile, pelerinii și-au primit cuviosul oaspete în număr mare.
La Biserica din Inotești, PS Timotei a amintit că Sfântul Dimitrie a trăit într-un sat aflat la sud de Dunăre, foarte asemănător cu satele românești, cu mulți oameni temători de Dumnezeu.
"De aceea, Sfântul Cuvios Dimitrie vine să însuflețească viața satelor și a cetăților mari deopotrivă, îndemnându-i pe cei mici și pe cei mari să-i urmeze Domnului".
Preasfinția Sa a vorbit apreciativ despre activitatea preotului Constantin Popescu și a comunității din Inotești și a spus că de aceea parohia a fost aleasă ca popas în pelerinajul istoric cu moaștele Sf. Dimitrie.
Prin popasul său, a spus ierarhul, Sfântul Cuvios Dimitrie "vă face chemare tuturor ca în zilele de 12 respectiv 13 iulie să veniți și dumneavoastră la București, atunci când se vor împlini 250 de ani de la aducerea moaștelor sale în cetatea Bucureștilor".
PS Timotei a subliniat că sfântul aduce în localitățile prahovene "binecuvântarea sa dar și îndemnul de a fi păstrători ai credinței celei adevărate și următori Mântuitorului Iisus Hristos". Preasfinția Sa a menționat că moaștele Cuviosului Dimitrie nu au mai fost în prezente în comunitățile vizitate marți, dar cele ale Sfintei Filofteia au ajuns în teritoriul protoieriei Urlați la începutul secolului 20.
Pelerinajul a continuat spre trei biserici din Mizil, apoi în localitățile Fântânele, Ungureni, Ceptura de Jos şi Rotari. Parohia "Sfinții Voievozi" din Urlați va fi ultimul popas al pelerinajului, în județul Prahova.
Foto credit: Luigi Ivanciu / Ziarul Lumina